Potrivit surselor judiciare, documentele au fost solicitate de la Ministerul Justiţiei, Ministerul Agriculturii şi cel al Educaţiei, după ce anterior au primit date de la Ministerul Afacerilor Externe.

De asemenea, procurorii anticorupţie din Ploieşti au cerut acte de la instituţii precum Agenţia de Plăţi şi Intervenţie pentru Agricultură (APIA), de la Administraţia Naţionaţă a Penitenciarelor (ANP) şi de la Institutul de Cercetare Informatică, au mai declarat aceleaşi surse.

"Este vorba despre modul în care s-au derulat proiecte cu finanţare europeană în domeniu IT, contractele fiind câştigate de firme apropiate de Sebastian Ghiță", au declarat pentru MEDIAFAX surse judiciare.

Solicitările procurorilor DNA Ploieşti au fost transmise şi Ministerului Afacerilor Externe, fiind legate de atribuirea contractului "Sistemul Informatic pentru Managementul Integrat al Serviciilor pentru Cetăţeni". Contractul de aproape şapte milioane de euro a fost atribuit în 2015 de Ministerul de Externe asocierii dintre Siveco şi Expert One Research, o firmă cu acţionari apropiaţi de Sebastian Ghiţă.

Sistemul Informatic pentru Managementul Integrat al Serviciilor pentru Cetăţeni (SIMISC) face parte din amplul proces de informatizare şi modernizare a prestării tuturor serviciilor consulare demarat de MAE, prin crearea unei platforme electronice integrate, cunoscută sub denumirea „E-cons”, ce cuprinde mai multe sisteme informatice care deservesc domeniul consular.

Ministerul Afacerilor Externe a confirmat luni că DNA Ploieşti a cerut documente referitoare la contractul pentru SIMISC, care a fost atribuit asocierii Siveco România SA şi Expert One Research SRL, iar valoarea acestuia a fost de 25.001.400 lei, fără TVA.

"Direcţia Naţională Anticorupţie – Serviciul Teritorial Ploieşti a solicitat Ministerului Afacerilor Externe documente referitoare la contractul <<Achiziţie a infrastructurii hardware şi software de bază, a serviciilor de dezvoltare şi implementare a Sistemului Informatic pentru Managementul Integrat al Serviciilor pentru Cetăţeni (SIMISC)>>", a precizat MAE, la solicitarea MEDIAFAX.

De asemenea, MAE a mai precizat, că s-a respectat procedura legală de licitaţie publică deschisă, desfăşurată prin intermediul SEAP, iniţiată în mai 2014 şi finalizată în ianuarie 2015.

"La licitaţia publică respectivă au fost depuse cinci oferte iar criteriul de atribuire a fost oferta cea mai avantajoasă din punct de vedere tehnico-economic. Contractul a fost atribuit asocierii Siveco România SA şi Expert One Research SRL, iar valoarea acestuia a fost de 25.001.400 lei, fără TVA", potrivit sursei citate.